Pauli Hanhiniemi

**Pauli Aatos Hanhiniemi** (s. 24. lokakuuta 1964 Alavus) on suomalainen muusikko, säveltäjä ja sanoittaja. Hän tuli tunnetuksi Kolmas Nainen -yhtyeen laulusolistina vuosina 1986–1994. Sen lisäksi hän on toiminut Pauli Hanhiniemen Perunateatteri -yhtyeessä (1994–2004) sekä kansanmusiikkia soittavassa Hehkumossa (2006–2009). 

Hanhiniemi on tehnyt tekstejä myös muille yhtyeille ja artisteille, ja hän sai Juha Vainio -sanoittajapalkinnon vuonna 2007. 2010-luvulla Hanhiniemi on tehnyt soololevyjä sekä esiintynyt Kolmas Nainen-, Hehkumo- ja Lohkare yhtyeiden kanssa. Hän on myös esiintynyt musikaaleissa. Hanhiniemi sai Erikois-Emman vuonna 2020.

## Lapsuus ja nuoruus
Hanhiniemi vietti lapsuutensa Etelä-Pohjanmaalla Alavudella Itärannalla kuusilapsisessa perheessä. Hän asui kyläkoulussa, jossa vanhemmat toimivat opettajina. Hanhiniemi ollessa 10-vuotias perhe muutti pikkukylältä kahdeksan kilometrin päähän Alavuden kirkonkylälle. Hanhiniemi on kertonut, että Itärannan juuret ovat olleet hänen identiteettinsä kannalta tärkeitä. 

## Ura eri yhtyeissä

### Kolmas nainen
Hanhiniemi perusti alavutelaisten ystäviensä kanssa Kolmas nainen -yhtyeen vuonna 1982 . Kolmas nainen yhtyeen suosio kasvoi 1990-luvun alussa, yhtye oli listojen kärjessä, levyt myivät hyvin ja yhtye esiintyi paljon. Samaan aikaan Hanhiniemi alkoi uupua ja paloi loppuun vuonna 1994. Yhtyeen jäsenten erkaantuminen toisistaan johti lopulta bändin hajoamiseen.

Yhtye palasi yhteen vuonna 2009 ja julkaisi albumin *[[Sydänääniä]]* lokakuussa 2009. Albumi nousi Suomen albumilistan ykköseksi ja levy on myynyt lähes platinaa. Kolmas Nainen julkaisi yhdeksännen albuminsa *[[Me ollaan ne]]* 25. lokakuuta vuonna 2013. Toukokuussa 2019 yhtye julkaisi uuden singlen, ”Suolaisemmat veet”, ja kertoi syyskuussa ilmestyvästä uudesta albumista. 

### Muut yhtyeet

Hanhiniemi on vaikuttanut myös kokoonpanossa Testivoittaja, joka vaihtui vuonna 2011 yhtyeeseen Gran Turismo.Lisäksi Hanhiniemi piti yllä Pauli Hanhiniemen Perunateatteri -nimistä kokoonpanoa. Hanhiniemi on Ville Rauhalan (kontrabasso) kanssa myös duokokoonpano, jonka nimi on M.A.D. (melkein akustinen duo).  Akustisen kitaran ja kontrabasson säestämä duo esittää Kolmannen naisen, Perunateatterin sekä Hehkumon ohjelmistoa.  

Pauli Hanhiniemen ensimmäinen sooloalbumi *[[Minä ja Hehkumo]]* julkaistiin 19. syyskuuta 2014. Se nousi ensimmäisellä listaviikolla virallisen albumilistan sijalle 3. Ennen levyn julkaisua kesällä 2014 ilmestyivät singlet *Muutkin mokaa*, *Päivä jatkuu kuukauden*  ja *Sellaista on c'est la vie*. Singlelohkaisuiden lisäksi radiosoittoa on kertynyt *Materiaa*-kappaleelle.  Pauli sai Emma-ehdokkuuden kategoriassa ”Yleisöäänestys: artisti/yhtye”. 

Hanhiniemen toiselta sooloalbumilta *Pölyä, hiuksia, risuja* julkaistiin ensimmäinen singlelohkaisu *Suru teki lähtöään* 12. lokakuuta 2016 (latauslistalla 22. ja radiosoittolistalla 46.) ja albumi 14. lokakuuta 2016. Heti julkaisun jälkeen albumi nousi virallisen listan sijalle 11. ”Pölyä, hiuksia, risuja” oli  soitetuin kappale Yle Radio Suomessa lokakuun lopulla, viikolla 43. Levyn jälkeen Hanhiniemi on esittänyt yhtyeensä, Pauli Hanhiniemen Retkue, kanssa kappaleita keikoilla. Soololevyjen musiikin lisäksi yhtye on esittänyt myös Hanhiniemen aikaisempien yhtyeiden kappaleita. 

Hanhiniemi on myös toiminut laululyriikan tuntiopettajana.

### Sanoittaja
Pauli Hanhiniemi on tehnyt tilauksesta tekstejä eri yhtyeille, muun muassa Yölle, Heikki Silvennoiselle, Kikalle, Tiktakille, Jani Wickholmille, Popedalle ja Pate Mustajärvelle. Muun muassa elokuvissa ''Lakeuden kutsu'' ja ''Helmiä ja sikoja'' kuullaan Hanhiniemen musiikkia. Hanhiniemelle myönnettiin vuoden 2007 Juha Vainio -palkinto työstään suomalaisena laulunkirjoittajana ja sanoittajana. Palkintoraadin perustelujen mukaan Hanhiniemen yli 20 vuotta kestänyt ura on ”vakiinnuttanut hänen asemansa yhtenä Suomi-rockin kulmakivistä”.

## Ura elokuvissa, televisiossa ja musikaaleissa
Hanhiniemen ääntä on käytetty vuonna 1995 valmistuneessa elokuvassa *Tyttöjä ja jäätelöä *sekä vuodesta 1994 animaatioelokuvasarjassa *Maa aikojen alussa*.  Hanhiniemi esiintyi syksyllä 2007 TV2:ssa alkaneessa komediasarjassa *Antiikkieno*. Hanhiniemi esiintyi yhtenä artistina *[[Vain elämää (televisiosarja)|Vain elämää]]* -ohjelman 2. tuotantokaudella syksyllä 2013. Hanhiniemi näytteli kirkkoherraa 24. tammikuuta 2014 ensi-iltansa saaneessa suomalaisessa elokuvassa *[[Anselmi – nuori ihmissusi]]*. Hanhiniemi nähdään myös pienessä roolissa elokuvassa *[[Helmiä ja sikoja]]*.

Vuonna 2009 Jyväskylän kaupunginteatterissa tuli ensi-iltaan Arto Paasilinnan *[[Ulvova mylläri]]* -romaaniin perustuva musikaali. Hanhiniemi sävelsi ja sanoitti esityksen musiikin ja Jyrki Heikkilä sovitti. Esityksestä julkaistiin CD, jossa bonuksena on mukana Hanhiniemen esittämä demo yhdestä musikaalin keskeisestä teemasta ”Korppi”. Musikaalia esitettiin Savonlinnan teatterissa vuonna 2011.  Seinäjoen kaupunginteatterissa esitettiin vuonna 2019 Tästä asti aikaa -musikaalia, jonka tarinaa kuljettavat Kolmas Nainen -yhtyeen musiikki ja Pauli Hanhiniemen sanoitukset. 

## Kirjailija
Lokakuussa 2016 julkaistiin Docendon kustantama 220-sivuinen kirja *[[Pauli Hanhiniemi – Kerran elettyä]]* ().  Lokakuussa 2019 Hanhiniemi julkaisi Docendon kustantaman 191-sivuisen esikoisromaaninsa *Kaukopuhelu* (). Lokakuussa 2024 Hanhiniemi julkaisi Docendon kustantaman 317-sivuisen kirjan *Paulin Kolmas nainen*. (). 

## Yksityiselämä
Hanhiniemi erosi vuonna 2015 vaimostaan, jonka kanssa hänellä on kolme lasta. Hanhiniemi kertoi kirjansa julkistamistilaisuudessa lokakuussa 2016 asuvansa avoliitossa italialaisen Ilaria Tuccin kanssa Tampereella. Tucci laulaa duettona Hanhiniemen kanssa kappaleella ”Mä en oo koskaan” 2016 julkaistulla albumilla *Pölyä, hiuksia, risuja*. He ovat odottaneet perheenlisäystä vuoden 2017 alkupuolelle.

## Diskografia

### Albumit
* Kolmas Nainen: *[[Kolmas Nainen (albumi)|Kolmas Nainen]]* (1986)
* Kolmas Nainen: *[[Paha minut iski]]* (1987)
* Kolmas Nainen: *[[Hikiset siivut]]* (1989)
* Kolmas Nainen: *[[Hyvää ja kaunista]]* (1990)
* Kolmas Nainen: *[[Elämän tarkoitus (albumi)|Elämän tarkoitus]]* (1991)
* Kolmas Nainen: *[[Tiheän sisään]]* (1992)
* Kolmas Nainen: *[[Onnen oikotiellä]]* (1994)
* Pauli Hanhiniemen Perunateatteri: *[[Vol. 1 (Pauli Hanhiniemen Perunateatteri)|Vol. 1]]* (1995)
* Pauli Hanhiniemen Perunateatteri: *[[Mitä sais olla?]]* (1996)
* Pauli Hanhiniemen Perunateatteri: *[[Kaupunkitarinoita]]* (1998)
* Pauli Hanhiniemen Perunateatteri: *[[Pikkutaivas]]* (2000)
* Pauli Hanhiniemen Perunateatteri: *[[Appelle-moi Bob]]* (2001)
* Pauli Hanhiniemen Perunateatteri: *[[Kaikki rakkaudesta]]* (2004)
* Hehkumo: *[[Muistoja tulevaisuudesta]]* (2006)
* Pauli Hanhiniemi & Hehkumo: *[[Aukkoja tarinassa]]* (2008)
* Kolmas Nainen: *[[Sydänääniä]]* (2009)
* Kolmas Nainen: *[[Me ollaan ne]]* (2013)
* Pauli Hanhiniemi: *[[Minä ja Hehkumo]]* (19.09.2014)
* Pauli Hanhiniemi: *[[Pölyä, hiuksia, risuja]]* (14.10.2016)
* Kolmas Nainen: *[[Linjassa]]* (18.10.2019)
* Pauli Hanhiniemi: *[[Minä ja Retkue]]* (2023)

### Kokoelmat
* Kolmas Nainen: *[[Poikavuodet]]* (1988)
* Kolmas Nainen: *[[Kultahippuja]]* (1993)
* Kolmas Nainen: *[[Master series]]* (1996)
* Kolmas Nainen: *[[Ura]]* (1998)
* Kolmas Nainen: *[[Rattle & Snake – live]]* (2000)
* Pauli Hanhiniemen Perunateatteri: *[[Yksinkertaista]]* (2002)
* Pauli Hanhiniemi (Kolmas Nainen - Perunateatteri - Hehkumo - Testivoittaja): *[[Lyyrikon valinta 1985 - 2007]]* (2007)
* Kolmas Nainen: *[[Tienhaarat - 20 hittiä]]* (2010)
* Kolmas Nainen: *[[Tienhaarat 1986–2010]]* 9CD BOX(2010) sisältää koko tuotannon vuoteen 2010 asti
* Kolmas Nainen: *[[Maanantai - 15 suosikkia]]* (2011)
* Kolmas Nainen: *[[ME - Parhaat levytykset 1985-2013]]* (2014)

### DVD:t
* Kolmas Nainen: *[[Lauteilla]]* (2004)

### Singlet
* Pauli Hanhiniemi: *[[Minä olen, sinä olet]]* (2013)
* Pauli Hanhiniemi: *[[Muutkin mokaa]]* (11.04.2014)
* Pauli Hanhiniemi: *[[Päivä jatkuu kuukauden]]* (27.06.2014)
* Pauli Hanhiniemi: *[[Sellaista on c'est la vie]]* (12.09.2014)
* Pauli Hanhiniemi: *Suru teki lähtöään* (12.08.2016)
* Pauli Hanhiniemi: *Pölyä, hiuksia, risuja* (2016)
* Pauli Hanhiniemi: *Ilo etsii sua* (13.1.2023)

## Bibliografia
* *[[Soitto on sanoja]]* -kirjassaan Hanhiniemi kertoo tarinoita ja tapahtumia laulujensa takaa, Kustannus oy Aamulehti 2005.
* *Pauli Hanhiniemi – Kerran elettyä* (Pauli Hanhiniemi – Santtu Luoto) Kirjassa Hanhiniemi muistelee kerran elettyjä tuokioita, lapsuudestaan, nuoruudestaan ja aikuisuudestaan, Docendo 2017.
* *Kaukopuhelu,* Docendo 2018.
* *Paulin Kolmas nainen*, Docendo 2024.

## Katso myös
* Luettelo Pauli Hanhiniemen kappaleista

## Lähteet

## Aiheesta muualla
* 
* Pauli Hanhiniemi Universal Musicin sivuilla .
* Pauli Hanhiniemen virallinen Facebook Artisti -sivu.
* Pauli Hanhiniemi M.A.D. Nem Agencyn sivuilla.
* Kolmas Nainen Nem Agencyn sivuilla.
* 
* Pauli Hanhiniemi Arto Nybergin vieraana. Ylen Elävä arkisto.